text: Tre vietnamesere fængslet for skunk-dyrkning 
  13 oktober 2014 kl. 11.50
  Tre mænd fra Vietnam er blevet fængslet i fire uger for at dyrke skunk i en villa i Hovborg. Der blev beslaglagt 194 planter ved en aktion torsdag eftermiddag.
  De tre mænd er 29, 36 og 55 år. De nægter sig skyldige.
  - Vi skal nu igang med at undersøge, om der er tale om en enkeltstående sag eller om der er tale om noget større, siger funktionsleder Henrik Thrane Jensen til TV SYD.
  Naboer på den stille villavej undrede sig over aktiviteten i det ellers ubeboede hus, fortæller de til TV SYD.
  Huset har været til salg i en længere periode, men i løbet af sommeren var der pludselig aktivitet. Beboere på vejen så undrende til, da en flyttevogn blev parkeret, så den dækkede for indgangen - og i alle vinduer blev der rullet ned.
  Torsdag slog politiet så til og ransagede villaen. Der blev fundet 194 skunkplanter i huset.
  Naboer mener at vide, at de tre mænd er fra Fredericia. Det kan politiet dog ikke bekræfte.
  - Den ene er registrert i Sverige og to står med ukendt adresse, siger Henrik Thrane Jensen til TV SYD.
  Grundlovsforhøret ved Retten i Esbjerg blev holdt for lukkede døre. Derfor er det kun oplyst, at de tre sigtes for "overtrædelse af straffelovens paragraf 191, stk. 1 ved i en ukendt periode frem til den 9. oktober at have besiddet og dyrket 194 skunkplanter".
  